ORDE do 23 de decembro de 2002 pola que se establecen as condicións da emisión de obrigacións da Comunidade Autónoma de Galicia polo importe de 120 millóns de euros.
CONSELLERÍA DE ECONOMÍA E FACENDA — III. OUTRAS DISPOSICIÓNS — 24/12/2002

O artigo 1 da Lei 5/2002, do 20 de decembro, de modificación da posición neta debedora da Comunidade Autónoma de Galicia a 31 de decembro de 2002, modifica o artigo 27.1º da Lei 2/2002, do 29 de abril, de orzamentos xerais da Comunidade Autónoma de Galicia para o ano 2002, establecendo que a posición neta debedora da Comunidade Autónoma ó final do exercicio poderá experimentar unha variación de 65.000.000 de euros.
Así mesmo, o artigo 2 da citada Lei 5/2002, autoriza o conselleiro de Economía e Facenda para que dispoña a realización das operacións financeiras recollidas nos artigos 29 e 30 do texto refundido da Lei de réxime financeiro e orzamentario de Galicia aprobado polo Decreto lexislativo 1/1999, do 7 de outubro.
Mediante acordo do Consello de Ministros do 11 de outubro de 2002 obtívose a autorización establecida no artigo 14.3º da Lei orgánica 8/1980, do 22 de setembro, de financiamento das comunidades autónomas.
Por todo isto,
DISPOÑO:
Artigo 1º
Emitir débeda pública da Comunidade Autónoma de Galicia por un importe de 120 millóns de euros. Esta emisión realízase baixo a forma de obrigacións da Xunta de Galicia, representada mediante anotacións en conta, ó abeiro dos artigos 55 e seguintes da Lei 24/1988, do 28 de xullo, do mercado de valores coas modificacións introducidas pola Lei 44/2002, do 22 de novembro, de medidas de reforma do sistema financeiro e da Lei 41/1999, do 12 de novembro, sobre sistemas de pagamentos e de liquidación de valores.
A emisión de débeda pública que autoriza esta orde terá as características que se detallan a continuación:
Importe: 120 millóns de euros.
Data da emisión: 27 de decembro de 2002.
Data de desembolso: 27 de decembro de 2002.
Prezo da emisión: á par, libre de gastos para o subscritor.
Nominal das obrigacións: 1.000 euros.
Subscrición: realizarana directamente as entidades financeiras aseguradoras da emisión, actuando no nome propio ou por conta de terceiras persoas, o día 26 de decembro de 2002.
Cupón: os cupóns serán semestrais e vencerán os días 27 de xuño e 27 de decembro de cada ano. A Xunta de Galicia pagará no seu vencemento os cupóns polo seu importe líquido. Se o posuidor é un investidor non residente que non opere en España mediante establecemento permanente, procederase á devolución de oficio das retencións practicadas, segundo o procedemento establecido na resolución da Dirección Xeral de Política Financeira e Tesouro desta consellería, do 22-10-1993 (DOG do 8 de novembro). Así mesmo, procederase á devolución de oficio das retencións practicadas ós investidores suxeitos pasivos do imposto de sociedades, así como ós investidores non residentes que operen en España a través de establecemento permanente, segundo o procedemento establecido na resolución da Dirección Xeral de Política Financeira e Tesouro do 3-7-2001 (DOG do 9 de xullo).
Cotizacións: solicitarase a inscrición desta débeda pública á Central de Anotacións de Débeda Pública do Banco de España na forma prevista nos artigos 55 e seguintes da Lei 24/1988, do 28 de xullo, do mercado de valores e nos demais preceptos legais aplicables na materia.
Fiscalidade: de conformidade co previsto no artigo 14.5º da Lei orgánica 8/1980, do 22 de setembro, de financiamento das comunidades autónomas, esta emisión goza dos mesmos beneficios e condicións cá débeda pública do Estado.
Amortización: dunha soa vez á par, ós tres (3) anos da data da emisión.
Tipo de xuro: variable, fixarase semestralmente, con referencia ó Euribor (sen marxe) a prazo de 6 meses das 11 horas, publicado por Reuters na páxina Euribor01 (ou outra que a substitúa) do segundo día hábil anterior ó inicio do período de xuro.
Liquidez: as entidades aseguradoras garanten durante a vida da emisión a liquidez das obrigacións.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 23 de decembro de 2002.
José Antonio Orza Fernández
Conselleiro de Economía e Facenda